רוברט מייפלת'ורפ

רוברט מייפלת'ורפ (באנגלית: Robert Mapplethorpe; 4 בנובמבר 1946 – 9 במרץ 1989) היה צלם אמריקאי. נודע במיוחד בצילומים של פרחים, בצילומי עירום של גברים ובדיוקנאות שחור-לבן גדולים, במיוחד של ידוענים. בין היתר, צילם את אנדי וורהול, ריצ'רד גיר, פיטר גבריאל וגרייס ג'ונס.

ההומואירוטיקה הבוטה של כמה מעבודותיו, כמו גם צילומים של תנוחות סאדו-מאזוכיסטיות, גרמה לוויכוח ציבורי סביב שאלת המימון הציבורי בארצות הברית של עבודות אומנות השנויות במחלוקת ציבורית.

ביוגרפיה
מייפלת'ורפ נולד למשפחה קתולית בקווינס שבניו יורק. הוא גדל בלונג איילנד. משנת 1963 ועד שנת 1969 הוא למד במכון פראט ציור, פיסול ורישום אך עזב בטרם סיים את התואר. לאחר מכן, הוא עבר לגור במלון צ'לסי יחד עם זמרת הפאנק רוק פטי סמית', מי שהפכה להיות אחד המודלים האהודים עליו.

בתחילת שנות ה-70, הוא החל לצלם עבודות בשחור-לבן.

משנת 1972 הוא קיים מערכת יחסים אינטימית ארוכת שנים עם סאם ווגסטאף, ששימש כמאהב וכמדריך רוחני.

מייפלת'ורפ נפטר בשנת 1989 כתוצאה מסיבוכים שנגרמו ממחלת האיידס. אפרו נטמן בקברה של אימו בקווינס, ניו יורק. כשנה לפני מותו, בהיותו חולה, הוא הקים קרן על שמו. מטרת הקרן הייתה להגן על עבודותיו ולתמוך ביצירתו ובחזונו האמנותי. בנוסף, הקרן תרמה מיליוני דולרים למחקר רפואי ולמאבק כנגד מחלת האיידס.

בשנת 2010, התפרסם ספר הזכרונות עטור השבחים של פטי סמית', רק ילדים, המספר על החברות ארוכת השנים בינה לבין מייפלת'ורפ, מהיכרותם בניו יורק של סוף שנות השישים, ועד למותו בסוף שנות השמונים.

קישורים חיצוניים

הערות שוליים

ניו יורק: אישים
צלמים אמריקאים
אמנים אמריקאים
להט"בים אמריקאים
מחלוקות סביב טענות לתועבה
צלמי דיוקן
צנזורה באמנויות
אמריקאים שנפטרו מאיידס
אמריקאים שנולדו ב-1946
אמריקאים שנפטרו ב-1989